DHONI
నేడు జార్ఖండ్‌తో గుజరాత్‌ సెమీఫైనల్‌
న్యూఢిల్లీ: టీమిండియా వన్డే,టి20 కెప్టెన్‌ ధోనీ నాగ్‌పూర్‌ వేదికగా ఆదివారం నుంచి జరిగే జార్ఖండ్‌,గుజరాత్‌ రంజీ సెమీఫైనల్‌ మ్యాచ్‌కు హాజరయ్యే అవకాశాలున్నాయని తెలుస్తుంది.కాగా టెస్టు క్రికెట్‌కు వీడ్కోలు పలికిన అనంతరం ధోనీ ఈ సీజన్‌ రంజీలో పాల్గొనకపోయినా తన సొంత రాష్ట్రమైన జార్ఖండ్‌ ప్లేయర్లతో కలిసి ప్రాక్టీస్‌ చేస్తున్నాడు.రంజీ క్రికెట్‌లో తొలిసారి సెమీ ఫైనల్‌కు చేరిన జార్ఖండ్‌ జట్టుకు ధోనీ మద్దతుగా నిలువాలనుకుంటున్నాడు.కాగా ఆదివారం నాడు జార్ఖండ్‌ జట్టు గుజరాత్‌తో నాగ్‌పూర్‌ వేదికగా మ్యాచ్‌ ఆడనుంది.ఈ నేపథ్యంలో జట్టులోని కుర్రాళ్లతో కలిసి ధోనీ ప్రాక్టీస్‌ చేశాడు.అవసరమైతే ఈ రంజీ మ్యాచ్‌లో ధోనీ ఆడే అవకాశం ఉందంటూ వార్తలు వస్తున్నాయి.కాగా ధోనీ నాగ్‌పూర్‌లోనే ఉన్నాడు.నాగ్‌పూర్‌ మ్యాచ్‌కు ధోనీ వచ్చే అవకాశం ఉంది.ప్రాక్టీస్‌ సమయంలో అతనిస్తున్న సలహాలు కుర్రాళ్లకు ఎంతగానో ఉపయోగపడుతున్నాయి అని జట్టు మేనేజ్‌మెంట్‌ సభ్యుడొకరు వివరించాడు.అయితే జార్ఖండ్‌ మ్యాచ్‌ ముగిసే వరకు ధోనీ నాగ్‌పూర్‌లో ఉండే అవకాశం లేదని తెలుస్తుంది.జనవరి మొదటి వారంలో ఇంగ్లండ్‌తో జరుగనున్న వన్డే, టి20 సిరీస్‌కు భారత జట్టుని ఎంపిక చేసి అవకాశం ఉన్న నేపథ్యంలో కెప్టెన్‌గా ధోనీ భాగస్వామ్యం ఈ ఎంపికలో ఉండవచ్చు.దీంతో నాగ్‌పూర్‌లో ఎక్కువ రోజులు ఉండకపోవచ్చని తెలుస్తుంది.కాగా రంజీ ట్రోఫి ఆరంభానికి ముందు రాంచీలో జరిగిన ప్రి సీజన్‌ క్యాంపు లో ధోనీ పాల్గొననున్నాడు.అదే విధంగా ఈ ఏడాది ఆగస్టులో చెన్నైలోని బుచ్చిబాబు ఇన్విటేషనల్‌ టోర్నమెంట్‌ సమయంలోనూ జార్ఖండ్‌ జట్టు కోసం ధోనీ సమయం వెచ్చించాడు.కాగా జనవరి 15 నుంచి ఇంగ్లండ్‌తో ప్రారంభం కానున్న వన్డే సిరీస్‌కు ముందు ఇండియా ఎ జట్టుతో జరుగనున్న ప్రాక్టీస్‌ మ్యాచ్‌లో ధోనీ పాల్గొంటాడని తెలుస్తుంది.